CELEX: 32019R0962
Language: ro
Date: 2019-06-12 00:00:00
Title: Regulamentul (UE) 2019/962 al Comisiei din 12 iunie 2019 de modificare a anexei I la Regulamentul (CE) nr. 1831/2003 al Parlamentului European și al Consiliului în ceea ce privește stabilirea a două noi grupe funcționale de aditivi furajeri (Text cu relevanță pentru SEE.)

13.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 156/1
               
            
         REGULAMENTUL (UE) 2019/962 AL COMISIEI
         din 12 iunie 2019
         de modificare a anexei I la Regulamentul (CE) nr. 1831/2003 al Parlamentului European și al Consiliului în ceea ce privește stabilirea a două noi grupe funcționale de aditivi furajeri
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 6 alineatul (3),
         întrucât:
         
                     (1)
                  
                  
                     Regulamentul (CE) nr. 1831/2003 prevede ca aditivii furajeri să fie clasificați pe categorii și, în cadrul acestora, pe grupe funcționale, după funcțiile și proprietățile lor.
                  
               
                     (2)
                  
                  
                     Ca urmare a evoluțiilor tehnologice și științifice, există diverse substanțe care pot avea un efect tehnologic asupra hranei pentru animale care să nu fie descris în raport cu nicio grupă funcțională deja existentă. Prin urmare, este adecvat să se creeze o nouă grupă funcțională generică în cadrul categoriei „aditivi tehnologici”, care să includă astfel de substanțe.
                  
               
                     (3)
                  
                  
                     Pe lângă bunele practici agricole care asigură bunăstarea animalelor și respectarea dispozițiilor UE referitoare la calitatea vieții animalelor, studiile științifice arată că anumiți aditivi furajeri pot ajuta animalele sănătoase să se păstreze într-o stare fiziologică bună, pot contribui la îmbunătățirea calității vieții animalelor, pot avea un efect favorabil asupra rezilienței animalelor la factori de stres sau le pot sprijini bunăstarea în anumite situații. Întrucât principala funcție a acestor aditivi furajeri nu poate fi alocată vreunei anumite grupe funcționale prevăzute în Regulamentul (CE) nr. 1831/2003, este adecvat să se creeze o nouă grupă funcțională în cadrul categoriei „aditivi zootehnici”. Aceasta ar trebui să permită o mai bună definire a scopului preconizat al aditivilor respectivi, stabilirea de criterii de evaluare a eficacității și asigurarea clarității juridice pentru solicitanți.
                  
               
                     (4)
                  
                  
                     Pentru a introduce cele două noi grupe funcționale, anexa I la Regulamentul (CE) nr. 1831/2003 ar trebui modificată în consecință.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Modificări ale Regulamentului (CE) nr. 1831/2003
            Anexa I la Regulamentul (CE) nr. 1831/2003 se modifică după cum urmează:
            
                        1.
                     
                     
                        La punctul 1 se adaugă următoarea literă:
                        
                                    „(o)
                                 
                                 
                                    alți aditivi tehnologici: substanțe sau, după caz, microorganisme adăugate în hrana pentru animale în scop tehnologic și care au un efect favorabil asupra caracteristicilor hranei pentru animale.”
                                 
                              
                  
                        2.
                     
                     
                        La punctul 4 se adaugă următoarea literă:
                        
                                    „(e)
                                 
                                 
                                    stabilizatori ai stării fiziologice: substanțe sau, după caz, microorganisme care, administrate prin hrană animalelor sănătoase, au un efect favorabil asupra stării fiziologice a animalelor, inclusiv asupra rezilienței lor la factori de stres.”
                                 
                              
                  
         
            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 iunie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 268, 18.10.2003, p. 29.